তবে যাই হোক, এখনও পর্যন্ত ভারত সফরের পরিকল্পনা বাতিল করেননি ফরাসি প্রেসিডেন্ট। পূর্ব নির্ধারিত সূচী অনুসারে, ২৪ জানুয়ারিই ভারতে আসছেন তিনি। তবে ওই দিন দিল্লি নয়, চন্ডীগড়ে নামবেন ওঁলাদে। চন্ডীগড়ে গিয়ে তাঁকে স্বাগত জানাবেন প্রধানমন্ত্রী নরেন্দ্র মোদী। তারপর ২৬ জানুয়ারি দিল্লিতে প্রজাতন্ত্র দিবসের কুচকাওয়াজ অনুষ্ঠানে অংশগ্রহণ করবেন তিনি। বলা বাহুল্য, ওই অনুষ্ঠানের প্রধান অতিথিই ফ্রান্সিস ওঁলাদে। তাই তাঁর জন্য বিশেষ নিরাপত্তার ব্যবস্থা করেছে নয়াদিল্লি। গোয়েন্দা বাহিনীর সতর্কতা এবং হুমকি চিঠি মাথায় রেখে ফ্রান্সের প্রেসিডেন্টকে নিরাপত্তার ঘেরাটোপে রাখার ব্যবস্থা করেছে কেন্দ্রীয় স্বরাষ্ট্রমন্ত্রক। প্রজাতন্ত্র দিবসের অনুষ্ঠানের নিরাপত্তার খাতিরে ফরাসি গোয়েন্দাদের সঙ্গে ভারতের কেন্দ্রীয় গোয়েন্দা সংস্থা একযোগে কাজ করার সিদ্ধান্ত নিয়েছে। এছাড়া অনুষ্ঠানের নিরাপত্তায় ১০ হাজার প্যারামিলিটারি সেনার সঙ্গে অতিরিক্ত ৮০ হাজার সেনা মোতায়েন করা হয়েছে দিল্লির কুচকাওয়াজ অনুষ্ঠানে। এছাড়া অনুষ্ঠানের আগের দিন থেকে পুরো রাজপথে ‘হাই অ্যালার্ট’ জারি করে ৭১টি উঁচু বহুতল বন্ধ করে দেওয়ার সিদ্ধান্তও নিয়েছে কেন্দ্রীয় স্বরাষ্ট্রমন্ত্রক।